অজিভূমে লক্ষ্যভেদ! জাপানকে হারিয়ে বড় খেতাব জয় লক্ষ্য সেনের

ওয়েব ডেস্ক: এক এক করে সব প্রতিযোগীকে হারিয়ে অবশেষে লক্ষ্যভেদ করলেন লক্ষ্য সেন (Lakshya Sen)। ব্যাডমিন্টনের আন্তর্জাতিক মঞ্চে বড় শিরোপা জিতলেন ভারতের এই খেলোয়াড় (Indian Badminton Player)। রবিবার ‘অস্ট্রেলিয়ান ওপেন সুপার ৫০০’ (Australian Open Super 500) খেতাব জয় করলেন তিনি। এদিন পুরুষ একক ফাইনালে জাপানের (Japan) ইউশি তানাকাকে মাত্র ৩৮ মিনিটে স্ট্রেট সেটে হারিয়ে দাপটের সঙ্গে জেতেন এই ম্যাচ। ট্রফির সঙ্গে ৪৭৫,০০০ মার্কিন ডলারের বিশাল অঙ্কের আর্থিক পুরষ্কারও পেলেন ২৪ বছর বয়সী উত্তরাখণ্ডের এই ব্যাডমিন্টন তারকা।

যদিও এই সাফল্যের নেপথ্যে রয়েছে একটা লড়াই ও হার না মানার গল্প। প্যারিস অলিম্পিকে চতুর্থ স্থান পাওয়ার পর থেকেই ফর্মহীনতার ধাক্কায় ভুগছিলেন লক্ষ‍্য। শেষবার তিনি ২০২৪ সালের সৈয়দ মোদি ইন্টারন্যাশনাল সুপার ৩০০-এর খেতাব জেতেন। তার পর এ বছর হংকং সুপার ৫০০-র ফাইনালে হারেন লক্ষ্য। অবশেষে অস্ট্রেলিয়ার মাটিতে তিনি ফিরলেন নিজের চেনা ছন্দে।

আরও পড়ুন: চোট সমস্যা! IPL থেকেও বাদ পড়বেন শ্রেয়স? জানুন বড় আপডেট

বিশ্ব র‍্যাঙ্কিংয়ে ২৬ নম্বরে থাকা তানাকা এ বছর দুটি সুপার ৩০০ খেতাব জিতেছেন। ওরলেয়াঁ মাস্টার্স এবং ইউএস ওপেন-এ চ্যাম্পিয়ন হয়েছেন এই জাপানি খেলোয়াড়। কিন্তু অস্ট্রেলিয়ান ওপেন সুপার ৫০০-র ফাইনালে লক্ষ্যর গতি, নিখুঁত প্লেসমেন্ট এবং ধারালো আক্রমণের সামনে কার্যত ব্যর্থ হলেন তানাকা। শুরু থেকেই ম্যাচের রাশ নিজের হাতে নেন লক্ষ‍্য। শেষ পর্ক্সন্ত একই মেজাজে খেলেন তিনি এবং মাত্র ৩৮ মিনিটে জিতে নেন ফাইনাল ম্যাচ।

এই জয়ের মাধ্যমে চলতি মরসুমে দ্বিতীয় ভারতীয় হিসাবে বিএডব্লিউএফ ওয়ার্ল্ড ট্যুরে শিরোপা জিতলেন লক্ষ‍্য সেন। এর আগে আয়ুষ শেঠি ইউএস ওপেন সুপার ৩০০ জিতেছিলেন।